La regenza deliberescha la missiva tar la revisiun parziala da la lescha d'ustaria

En il sectur da las ustarias vul la regenza grischuna simplifitgar la procedura da taxaziun da las bavrondas destilladas e distgargiar administrativamain ils manaschis. Ultra da quai vegnan formuladas da nov las premissas per la permissiun per ustieras e per ustiers. La regenza ha deliberà la missiva correspundenta tar la revisiun parziala da la lescha d'ustaria per mauns dal cussegl grond. Questa fatschenta vegn tractada dal parlament en la sessiun d'avust.

Il motiv principal per la revisiun parziala da la lescha d'ustaria èn las stentas che vegnan fatgas per distgargiar administrativamain interpresas pitschnas e mesaunas. En spezial duai vegnir simplifitgada la procedura da taxaziun dal commerzi en detagl cun bavrondas destilladas. La taxaziun respectivamain la fixaziun da la taglia vegn fatga da nov en in interval da tschintg onns empè d'en in interval da dus onns. Per quest intent vegnan attribuids fixamain - grazia ad ina nova procedura - ils manaschis d'ustaria e da vendita per tschintg onns ad ina gruppa da svieuta, entaifer la quala las taglias han la medema summa. Uschia vegn la taglia incassada annualmain en furma d'ina pauschala. Cun questa mesira duai er vegnir sminuida la lavur da las autoritads cumpetentas.

La revisiun duai succeder senza chaschunar custs supplementars, e las entradas or da la taxaziun da las bavrondas destilladas na duain betg vegnir sminuidas u augmentadas. Las taxas minimalas da fin ussa da 60 francs en la vendita e da 75 francs en las ustarias vegnan augmentadas en general sin 100 francs. Percunter vegn sminuida la grevezza finanziala dals ulteriurs manaschis d'ustaria. Tras quai vegn reducida la tariffa da taglia tar quantitads da passa 100 liters. La clav da repartiziun per il diever dal retgav net or da la taxaziun na duai betg vegnir midada. Per onn importa quest retgav circa 1,6 milliuns francs.

En la revisiun parziala da la lescha d'ustaria vegnan plinavant formuladas da nov e per part cumplettadas las premissas per la permissiun da pratitgar activitads d'ustaria. Il motiv per quai è che las premissas vertentas - sco per exempel la buna reputaziun che vegn pretendida - èn sa mussadas mo per part sco adattadas en la pratica e n'èn betg sa cumprovadas suffizientamain. Da nov duain perquai mo quellas persunas survegnir ina permissiun che pon garantir che la gestiun dal manaschi è irreproschabla e ch'i na dat naginas reclamaziuns da la polizia sco er che las taxas prescrittas vegnan pajadas. Plinavant vegni pretendì ussa che la petenta u ch'il petent inoltreschia in extract actual dal register penal. Per proteger la sanadad dals giasts ston las petentas ed ils petents furnir ultra da quai ina cumprova ch'ellas e ch'els n'hajan betg cuntrafatg repetidamain u grevamain cunter la legislaziun federala u chantunala da victualias. Questa cumprova po vegnir furnida cun ina conferma dal departament d'economia publica e fatgs socials.

Percunter desista la regenza d'introducir in examen u il mussament d'enconuschientschas da la legislaziun da victualias sco premissas per ina permissiun. Per la regenza fiss quai incumpatibel cun las stentas da deregulaziun e da distgargia administrativa. Ina tala regulaziun correspundess a la reintroducziun da la patenta d'ustiera e d'ustier ch'era vegnida abolida a chaschun da l'ultima revisiun totala da la lescha d'ustaria l'onn 1997. Tenor l'avis da la regenza cuntegna la legislaziun da victualias disposiziuns ch'èn detagliadas avunda per garantir la segirezza da victualias.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 29.06.2007